Rozsudok Okresného súdu Rimavská Sobota sp. zn. 17C/18/2024 z 14. 6. 2024
Rozsudok Okresného súdu Rimavská Sobota z 14. júna 2024, sp. zn. 17C/18/2024, ECLI:SK:OSRS:2024:6924201062.2
Súd: Okresný súd Rimavská Sobota
Spisová značka: 17C/18/2024
ECLI: ECLI:SK:OSRS:2024:6924201062.2
Dátum vydania: 14. 6. 2024
Forma: Rozsudok
Oblasť práva: Občianske právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Rimavská Sobota 17C/18/2024 6924201062 14. 06. 2024 JUDr. Miroslava Kvetková ECLI:SK:OSRS:2024:6924201062.2
ROZSUDOK V MENE SLOVENSKEJ REPUBLIKY Okresný súd Rimavská Sobota samosudkyňou JUDr. Miroslavou Kvetkovou v právnej veci žalobcu: BENCONT INVESTMENTS, s.r.o., IČO: 36 432 105, sídlom Bratislava, Vajnorská 100/A, zast. KOVAL & spol., advokátska kancelária, s.r.o., IČO: 36 648 892, sídlom Banská Bystrica, Komenského 3 proti žalovanej: A. B., nar. XX.XX.XXXX, trvale bytom C., C. XXX/XX o zaplatenie 2.580,48 Eur s prísl. takto rozhodol: I. Žalovaná j e p o v i n n á zaplatiť žalobcovi sumu 2.500,- Eur spolu s úrokom z omeškania vo výške 5 % ročne zo sumy 2.500,- Eur od 10.08.2022 do zaplatenia, všetko do 3 dní odo dňa právoplatnosti tohto rozsudku. II. Súd vo zvyšnej časti žalobu z a m i e t a . III. Žalobca m á nárok voči žalovanej na náhradu trov konania v rozsahu 93,76 %. odôvodnenie: 1. Žalobca podal dňa 08.03.2024 na tunajší súd žalobu, ktorou sa voči žalovanej domáhal zaplatenia sumy 2.580,48 Eur (dlžnej istiny 2.500,- € a dlžných úrokov 80,48 €) s úrokmi z omeškania. Žalobu odôvodnil tým, že spoločnosť Zinc Euro, a.s., IČO: 47 918 551 a investor uzatvorili zmluvu – Rámcová zmluva investor, predmetom ktorej bol záväzok Zinc Euro, a.s. vyhľadávať pre investora dlžníkov a obstarať v mene a na účet investora uzatvorenie zmluvy o pôžičke s dlžníkom. Súčasťou zmluvy bolo aj splnomocnenie investora pre Zinc Euro, a.s., aby v jeho mene a na jeho účet uzatvorila zmluvu o pôžičke a na vyhlásenie okamžitej splatnosti pôžičky. Medzi Zinc Euro, a.s. a žalovanou bola uzatvorená Rámcová zmluva – dlžník, predmetom ktorej bol záväzok Zinc Euro, a.s. vyhľadávať pre žalovanú investorov a obstarať v mene a na účet žalovanej uzatvorenie zmluvy o pôžičke s investorom. Súčasťou zmluvy bolo aj splnomocnenie žalovanej pre Zinc Euro, a.s., aby v jej mene a na jej účet uzatvorila zmluvu o pôžičke podľa záväznej žiadosti o pôžičku. Na základe záväznej žiadosti o pôžičku a rámcových zmlúv boli medzi investorom a žalovanou uzatvorené zmluvy o pôžičke, predmetom ktorých bol záväzok veriteľa poskytnúť dlžníkovi peňažné prostriedky a záväzok dlžníka peňažné prostriedky spolu s dohodnutým úrokom vrátiť investorovi v mesačných splátkach. Zmluvné strany sú z dôvodu zjednodušenia administrácie a komunikácie na diaľku označené identifikačnými kódmi. Prehľad poskytnutých pôžičiek: Investor Jaroslav Kiska s ID kódom 6L5Q87M39P7Y poskytol pôžičku 1.275,Eur s ÚS 7,5 % p.a., ktorej nesplatená istina je 1.275,- Eur a dlžný úrok 41,04 Eur. Investor D. C. s ID kódom XXXXXXXXXXXX poskytol pôžičku 1.225,- Eur s ÚS 7,5 % p.a., ktorej nesplatená istina je 1.225,- Eur a dlžný úrok 39,44 Eur. Listom zo dňa 01.08.2022 investor prostredníctvom Zinc Euro, a.s. pristúpil k vyhláseniu okamžitej splatnosti pôžičky z dôvodu nesplácania splátok žalovanou riadne a včas. Po vyhlásení okamžitej splatnosti nesplatila žalovaná pôžičku ani len čiastočne napriek výzvam veriteľa. Investor a žalobca uzavreli zmluvu o postúpení pohľadávok, na základe ktorej investor postúpil predmetnú pohľadávku na žalobcu.
2. Na výzvu súdu žalobca uviedol, že žalovaná nezaplatila žiadnu sumu. 3. Žalovanej bola žaloba s výzvou na vyjadrenie sa k nej riadne doručená, žalovaná sa k žalobe nevyjadrila. 4. Riadne a včas predvolaný právny zástupca žalobcu sa na pojednávanie nedostavil, svoju neúčasť ospravedlnil a žiadal, aby súd pojednával v jeho neprítomnosti. Riadne a včas predvolaná žalovaná sa na pojednávanie nedostavila, svoju neúčasť neospravedlnila. Súd v súlade s § 180 zákona č. 160/2015 Z. z. Civilného sporového poriadku v platnom znení (ďalej len CSP alebo Civilný sporový poriadok) pojednával a rozhodol v neprítomnosti strán sporu. 5. Súd vo veci vykonal dokazovanie prečítaním listinných dôkazov - príkaznej zmluvy zo dňa 04.10.2017, rámcovej zmluvy investor – novácia zo dňa 04.10.2017, rámcovej zmluvy - dlžník zo dňa 08.02.2022, informačnej povinnosti predávajúceho (poskytovateľa služieb) Zinc Euro, a.s., súhlasu s poskytnutím a spracovaním osobných údajov, žiadosti o pôžičku, záväznej žiadosti o pôžičku zo dňa 16.02.2022, dohody o zrážkach zo mzdy zo dňa 16.02.2022, zmluvy o pôžičke č. 2022005792 zo dňa 24.02.2022, zmluvy o pôžičke č. 2022005793 zo dňa 24.02.2022, potvrdenia o zrealizovaní transakcie, splátkového kalendára, oznámenia o vyhlásení okamžitej splatnosti pôžičky zo dňa 01.08.2022, doručenky, zmluvy o postúpení pohľadávok zo dňa 10.10.2022 s prílohou, oznámenia o postúpení pohľadávky zo dňa 13.10.2022, poštového podacieho hárku, doručenky, výzvy na zaplatenie zo dňa 15.02.2023, poštového podacieho hárku, ako aj oboznámením sa s celým obsahom spisu. Vykonanie iných dôkazov nebolo navrhnuté. Na základe takto vykonaného dokazovania súd zistil nasledovný skutkový stav: 6. Dňa 04.10.2017 uzavrela spoločnosť Zinc Euro, a.s., IČO: 47 918 551 s E. D. C., nar. XX.XX.XXXX ako investorom (identifikačný kód: XXXXXXXXXXXX) zmluvu nazvanú ako Rámcová zmluva investor - novácia, na základe ktorej sa spoločnosť Zinc Euro, a.s. zaviazala vyhľadávať pre investora dlžníkov a obstarať v mene a na účet investora uzatvorenie zmluvy o pôžičke s dlžníkom za podmienok stanovených v zmluve. Podľa zmluvy investor je oprávnený investovať prostredníctvom časti Moja zóna ním ľubovoľne určenú sumu peňažných prostriedkov, dáva spoločnosti záväzný pokyn na investovanie tak, že si prostredníctvom časti Moja zóna vyberá výšku investície, dobu investovania, požadovaný výnos z investície prípadne aj mieru rizika. Investor splnomocňuje spoločnosť, aby uzatvorila v jeho mene a na jeho účet podľa záväzného pokynu investovať udeleného prostredníctvom časti Moja zóna s jedným alebo viacerými dlžníkmi zmluvy o pôžičke tak, aby celková suma určená investorom (investícia) bola na základe procesu výberu pôžičiek poskytnutá jednotlivým dlžníkom prostredníctvom zmlúv o pôžičke takým spôsobom, aby doba splatnosti pôžičiek sa rovnala ním stanovenej dobe investovania a zároveň aby celkový výnos z investície sa rovnal súčtu všetkých úrokov dojednaných v jednotlivých zmluvách o pôžičke s dlžníkmi. Zmluvné strany zmluvy o pôžičke vystupujú navzájom výlučne pod identifikačným kódom, pričom spoločnosť zodpovedá za to, že identita dlžníkov bola pred uzatvorením zmluvy o pôžičke hodnoverným spôsobom zistená. Investor vyhlasuje, že považuje identifikáciu jednotlivých dlžníkov určenú touto zmluvou za určitú a jemu zrozumiteľnú. V prípade, ak na základe procesu výberu pôžičiek dôjde k stretnutiu investície a pôžičky a ak dlžník podal prostredníctvom spoločnosti klientovi návrh na uzavretie zmluvy o pôžičke, akceptovaním návrhu na uzavretie zmluvy o pôžičke klientom sa stáva zmluva o pôžičke platnou. Platne uzavretá zmluva o pôžičke je k dispozícii klientovi v Mojej zóne. V prípade, ak sa dlžník dostane do omeškania s plnením svojich splatných záväzkov vyplývajúcich zo zmluvy o pôžičke (splátky pôžičky alebo jej časti) je spoločnosť oprávnená v mene a na účet investora vyhlásiť okamžitú splatnosť pôžičky za podmienok a spôsobom dojednaných v zmluve o pôžičke. V prípade, ak sa dlžník dostane do omeškania s plnením svojich splatných záväzkov vyplývajúcich zo zmluvy o pôžičke, v čoho dôsledku dôjde k vyhláseniu okamžitej splatnosti pôžičky, bude investor oprávnený postúpiť svoju pohľadávku zo zmluvy o pôžičke, ktorá sa stala okamžite splatnou, na spoločnosť a to zmluvou o postúpení pohľadávok, ktorú sa zaväzuje uzatvoriť so spoločnosťou ako postupníkom prostredníctvom časti Moja zóna, ak spoločnosť o pohľadávku prejaví záujem. V prípade, ak v zmluvne dojednanej lehote odo dňa vyhlásenia okamžitej splatnosti pôžičky nedôjde vymáhaniu pohľadávky samostatne investorom alebo k postúpeniu pohľadávky na spoločnosť, budú zmluvne strany postupovať na základe osobitne uzatvoreného zmluvného vzťahu. Investor uzatvorením zmluvy splnomocňuje spoločnosť na: uzatváranie jednotlivých zmlúv o pôžičkách s vopred neurčitým počtom dlžníkov v mene a na účet investora a to podľa záväzného pokynu
stanoveného investorom (záväzný pokyn na investovanie), ktorý investor udelí spoločnosti vždy pred každou jednotlivou investíciou prostredníctvom časti Moja zóna; na vyhlásenie okamžitej splatnosti pôžičky poskytnutej zmluvou o pôžičke za podmienok stanovených v tejto zmluve; na vymáhanie pohľadávok zo zmluvy o pôžičke v mene a na účet investora, najmä na zastupovanie investora ako veriteľa zo zmluvy o pôžičke v konaní pred súdom, v exekučnom, konkurznom, dedičskom, trestnom konaní, ako aj pred orgánmi štátnej správy a miestnej samosprávy ak súvisia s nárokmi vyplývajúcich z právneho vzťahu založeného zmluvou o pôžičke a súvisiacich dokumentoch. 7. Spoločnosť Zinc Euro, a.s., IČO: 47 918 551 uzatvorila ako príkazník dňa 04.10.2017 s E. D. C., nar. XX.XX.XXXX príkaznú zmluvu, na základe ktorej sa príkazník zaväzuje v mene a na účet príkazcu ako veriteľa zo zmluvy o pôžičke postúpiť všetky pohľadávky na postupníka a to v prípade, ak došlo k vyhláseniu okamžitej splatnosti pôžičky poskytnutej na základe zmluvy o pôžičke a súčasne, ak nedošlo k uzatvoreniu zmluvy o postúpení pohľadávok, predmetom ktorej by bolo postúpenie pohľadávky medzi príkazcom ako postupcom a príkazníkom ako novým veriteľom (postupníkom) v zmluve dohodnutej lehote. Podľa zmluvy je zmluva o pôžičke zmluva, na základe ktorej príkazca ako veriteľ poskytol za podmienok v nej uvedených peňažné prostriedky dlžníkovi a ten sa zaviazal poskytnuté peňažné prostriedky vrátiť, zaplatiť úroky a splniť ďalšie povinnosti vyplývajúce zo zmluvy o pôžičke a pohľadávkou je akýkoľvek splatný záväzok dlžníka zo zmluvy o pôžičke vrátane nesplateného zostatku istiny pôžičky, jej príslušenstva a zmluvnej pokuty uplatnenej príkazcom ako veriteľom pre porušenie povinností dlžníka vyplývajúcich zo zmluvy o pôžičke. 8. Dňa 08.02.2022 uzatvorila spoločnosť Zinc Euro, a.s., IČO: 47 918 551 so žalovanou (identifikačný kód F.) zmluvu nazvanú ako Rámcová zmluva - dlžník, na základe ktorej sa spoločnosť Zinc Euro, a.s. zaviazala vyhľadávať pre žalovanú investorov a obstarať v mene a na účet žalovanej uzatvorenie zmluvy o pôžičke s investorom za podmienok stanovených v zmluve, zároveň poskytnúť žalovanej iné služby za podmienok a spôsobom dojednaným v zmluve a to za odplatu za podmienok dojednaných v zmluve. Žalovaná uzatvorením zmluvy splnomocňuje spoločnosť Zinc Euro, a.s. na uzatváranie jednotlivých zmlúv o pôžičkách s investormi v mene a na účet žalovanej a to podľa záväzného pokynu stanoveného žalovanou, ktorý žalovaná udelí spoločnosti vždy pred každou jednotlivou žiadosťou o pôžičku prostredníctvom časti Moja zóna alebo písomne prostredníctvom obchodného zástupcu. Podľa zmluvy je identifikačný kód jedinečné číslo priradené spoločnosťou Zinc Euro, a.s. investorovi aj dlžníkovi (žalovanému) od momentu registrácie. ZincÚrok je celkový súčet úrokových sadzieb, ktoré bude dlžník povinný zaplatiť jednotlivým investorom z jednotlivých zmlúv o pôžičke a celkový súčet jednotlivých poplatkov, ktoré je dlžník povinný zaplatiť spoločnosti za služby poskytované spoločnosťou podľa tejto zmluvy, vyjadrený ako ročné percento z celkovej výšky pôžičky požadovanej dlžníkom. ZincÚrok je vypočítavaný vždy individuálne ku konkrétnej záväznej žiadosti o pôžičku. Splátka je pravidelná mesačná splátka, ktorú je povinný uhrádzať dlžník na účet, dohodnutá na základe záväznej žiadosti o pôžičku a následne uzatvorených jednotlivých zmlúv o pôžičke, ktorá je zložená zo splátok istín pôžičky, splátok úrokov pôžičky a splátok poplatkov spoločnosti. Dlžník žiada o pôžičku prostredníctvom internetového portálu (Mojej zóny), telefonicky alebo prostredníctvom obchodného miesta alebo obchodného zástupcu, pričom si volí výšku požadovanej pôžičky a požadovanú dobu splatnosti pôžičky. Spoločnosť vypočíta na základe individuálneho posúdenia bonity dlžníka konkrétnu výšku Zincúroku. Zmluvné strany zmluvy o pôžičke vystupujú navzájom výlučne pod identifikačným kódom, pričom spoločnosť zodpovedá za to, že identita investorov bude pred uzatvorením zmluvy o pôžičke hodnoverným spôsobom zistená. Dlžník týmto vyhlasuje, že považuje identifikáciu jednotlivých investorov určenú touto zmluvou za určitú a jemu zrozumiteľnú. V prípade, ak na podklade záväznej žiadosti o pôžičku a podľa výsledku procesu výberu pôžičiek úspešne dôjde k stretnutiu dopytu pôžičky s ponukami investícií, spoločnosť je povinná v mene a na účet dlžníka uzatvoriť s jedným alebo viacerými investormi zmluvy o pôžičkách. Zmluvy o pôžičkách sú uzavreté momentom stretnutia ponuky investície a dopytu pôžičky prostredníctvom procesu výberu pôžičiek a budú doručené investorovi i dlžníkom prostriedkami elektronickej komunikácie prostredníctvom časti Moja zóna, čím sa zmluva stáva platnou a účinnou. Podľa čl. 10 zmluvy zmluvné strany sa dohodli, že žalovaná je povinná za služby poskytované spoločnosťou Zinc Euro, a.s. uhrádzať nasledovné poplatky: 1. Dlžník sa zaväzuje zaplatiť poplatok za poskytnutie služieb podľa konkrétnej výšky pôžičky a doby splatnosti požadovanej pôžičky. Navrhovanú výšku poplatku spoločnosť oznámi dlžníkovi prostredníctvom časti Moja zóna pri konkrétnej žiadosti o pôžičku a/alebo prostredníctvom obchodného zástupcu v písomnej záväznej žiadosti o pôžičku. Dlžní prejaví vôľu s výškou poplatku súčasne
s prejavením vôle so záväznou žiadosťou o pôžičku a to prostredníctvom zakliknutia tlačítka „Podpísať“ a následného zadania autorizačného kódu do políčka s označením „Kód“, ktorý mu bude zaslaný SMS na ním stanovené telefónne číslo a/alebo vlastnoručným podpisom na písomnej záväznej žiadosti o pôžičku. 2. Dlžník je povinný zaplatiť spoločnosti poplatok za upomienku vo výške 5 €, ktorá mu bude zo strany spoločnosti expedovaná v prípade, ak sa dostane do omeškania s plnením svojho peňažného záväzku vyplývajúceho z konkrétnej zmluvy o pôžičke v prípade, ak ani do siedmich dní po dni splatnosti splátky si nesplní svoje záväzky zo zmluvy o pôžičke riadne a včas. 3. Dlžník je povinný zaplatiť spoločnosti poplatok za spracovanie predčasného splatenia jednotlivých pôžičiek vo výške 2,5 % zo sumy predčasne splatenej pôžičky. 4. Dlžník je povinný zaplatiť spoločnosti skutočne vynaložené náklady spojené s vymáhaním pohľadávky investora, ktorú v mene a na účet investora vymáha spoločnosť alebo ňou poverená tretia osoba a pohľadávky spoločnosti titulom dlžných poplatkov, najviac však sumu vo výške 500,- Eur. 9. Dňa 16.02.2022 dala žalovaná spoločnosti Zinc Euro, a.s. žiadosť o pôžičku vo výške 2.500,- Eur s dobou splatnosti 48 mesiacov, s mesačnou splátkou 94,45 € a Zincúrokom 38,5 %. 10. Investor ako veriteľ v zmluve identifikovaný len identifikačným kódom XXXXXXXXXXXX a žalovaná ako dlžník v zmluve identifikovaná len identifikačným kódom F. uzavreli zmluvu o pôžičke č. XXXXXXXXXX. Zmluvu za veriteľa i dlžníka uzavrela spoločnosť Zinc Euro, a.s., IČO: 47 918 551 v ich mene a na ich účet ako ich zástupca na základe uzavretej rámcovej zmluvy investor a rámcovej zmluvy – dlžník. Podľa zmluvy veriteľ je oprávnený žiadať od dlžníka zaplatenie celej pôžičky (zostávajúcej nesplatnej istiny), ktorá sa stane okamžite splatnou (vyhlásiť okamžitú splatnosť pôžičky), ak je dlžník v omeškaní s úhradou niektorej splátky alebo jej časti a to do splatnosti najbližšej nasledujúcej splátky. Zmluvné strany prehlasujú, že identifikáciu určenú touto zmluvou spôsobom uvedeným v záhlaví zmluvy považujú za určitú a zrozumiteľnú. Veriteľ sa zaväzuje poskytnúť dlžníkovi peňažné prostriedky vo výške a spôsobom dojednaným v zmluve a dlžník sa zaväzuje peňažné prostriedky vo forme pôžičky veriteľovi vrátiť, zaplatiť úroky a splniť iné povinnosti vyplývajúce z tejto zmluvy. Zmluvné strany v zmluve o pôžičke dohodli na nasledovných podmienkach pôžičky: výška pôžičky 1.275,- €, úroková sadzba 7,5 % p.a. odo dňa poskytnutia pôžičky do dňa splatnosti 6. splátky a 6,58 % p.a. odo dňa nasledujúceho po dni splatnosti 6. splátky do zaplatenia, počet mesačných splátok 48, výška 1. – 6. splátky 7,71 €, výška 7. – poslednej splátky 33,96 €, splatnosť prvej mesačnej splátky 22.03.2022, lehota splatnosti (termín poslednej splátky) 22.02.2026, splatnosť jednotlivých splátok 22. deň v mesiaci, VS 2000182219. 11. Investor ako veriteľ v zmluve identifikovaný len identifikačným kódom XXXXXXXXXXXX a žalovaná ako dlžník v zmluve identifikovaná len identifikačným kódom F. uzavreli zmluvu o pôžičke č. XXXXXXXXXX. Zmluvu za veriteľa i dlžníka uzavrela spoločnosť Zinc Euro, a.s., IČO: 47 918 551 v ich mene a na ich účet ako ich zástupca na základe uzavretej rámcovej zmluvy investor a rámcovej zmluvy – dlžník. Podľa zmluvy veriteľ je oprávnený žiadať od dlžníka zaplatenie celej pôžičky (zostávajúcej nesplatnej istiny), ktorá sa stane okamžite splatnou (vyhlásiť okamžitú splatnosť pôžičky), ak je dlžník v omeškaní s úhradou niektorej splátky alebo jej časti a to do splatnosti najbližšej nasledujúcej splátky. Zmluvné strany prehlasujú, že identifikáciu určenú touto zmluvou spôsobom uvedeným v záhlaví zmluvy považujú za určitú a zrozumiteľnú. Veriteľ sa zaväzuje poskytnúť dlžníkovi peňažné prostriedky vo výške a spôsobom dojednaným v zmluve a dlžník sa zaväzuje peňažné prostriedky vo forme pôžičky veriteľovi vrátiť, zaplatiť úroky a splniť iné povinnosti vyplývajúce z tejto zmluvy. Zmluvné strany v zmluve o pôžičke dohodli na nasledovných podmienkach pôžičky: výška pôžičky 1.225,- €, úroková sadzba 7,5 % p.a. odo dňa poskytnutia pôžičky do dňa splatnosti 6. splátky a 6,59 % p.a. odo dňa nasledujúceho po dni splatnosti 6. splátky do zaplatenia, počet mesačných splátok 48, výška 1. – 6. splátky 7,41 €, výška 7. – poslednej splátky 32,63 €, splatnosť prvej mesačnej splátky 22.03.2022, lehota splatnosti (termín poslednej splátky) 22.02.2026, splatnosť jednotlivých splátok 22. deň v mesiaci, VS 2000182219. 12. Podľa nepopretého skutkového tvrdenia žalobcu a potvrdenia o realizácii transakcie poskytol investor žalovanej peňažné prostriedky vo výške spolu 2.500,- Eur. 13. Podľa splátkového kalendára vypracovaného spoločnosťou Zinc Euro, a.s. pre žalovanú mala žalovaná uhradiť 48 mesačných splátok po 94,45 Eur od marca 2022 do februára 2026 so splatnosťou k 22. dňu v mesiaci, celkovo uhradiť spoločnosti 4.533,60 Eur. V splátkovom kalendár bolo uvedené číslo účtu spoločnosti Zinc Euro, a.s. a variabilný symbol 2000182219, s ktorým mali byť úhrady realizované.
14. Podľa nepopretého skutkového tvrdenia žalobcu žalovaná si neplnila povinnosť splácať dohodnuté splátky riadne a včas napriek písomnej výzve, nezaplatila spoločnosti Zinc Euro, a.s. žiadnu sumu. 15. Listom zo dňa 01.08.2022 investor v zastúpení spoločnosťou Zinc Euro, a.s. pre splátky jednotlivých pôžičiek splatné dňa 22.07.2022 v súlade s bodom 3.4 zmluvy o pôžičke v nadväznosti na § 565 Občianskeho zákonníka vyhlásili okamžitú splatnosť pôžičky. Podľa oznámenia v poslednej výzve pred vyhlásením splatnosti pôžičky vyzval žalovanú na doplatenie omeškaných splátok a zároveň ju upozornil na stratu možnosti splácať pôžičku formou mesačných splátok. Dlh žalovanej zo zmlúv o pôžičke 2022005792 a 2022005793 sa stal ku dňu 01.08.2022 splatným v celom rozsahu naraz. Istina sa bude ďalej úročiť zákonným úrokom z omeškania odo dňa vyhlásenia okamžitej splatnosti pôžičky až do jej úplného zaplatenia. Žalovanú žiada uhradiť dlh najneskôr v lehote 5 dní odo dňa doručenia tohto oznámenia. Žalovanej bola zásielka doručená poštou dňa 04.08.2022. 16. Dňa 10.10.2022 uzatvoril postupca E. D. C., zastúpený spoločnosťou Zinc Euro, a.s., IČO: 47 918 551, so žalobcom ako postupníkom zmluvu o postúpení pohľadávok, na základe ktorej postupca postúpil na postupníka pohľadávku zo zmlúv o pôžičke (VS 2000182219) vo výške 2.500,- € s príslušenstvom a všetkými právami s ňou spojenými. 17. Listom zo dňa 13.10.2022 oznámil investor v zastúpení spoločnosťou Zinc Euro, a.s. žalovanej, že postúpil ku dňu 10.10.2022 svoju pohľadávku zo zmlúv o pôžičke č. XXXXXXXXXX a XXXXXXXXXX zo dňa 24.02.2022 vo výške 1.264,44 € a 1.316,04 €, spolu s príslušenstvom a právami z akéhokoľvek zabezpečenia na žalobcu. Žalovanej bola zásielka doručená poštou dňa 17.10.2022. 18. Listom zo dňa 15.02.2023 vyzval žalobca žalovanú na zaplatenie zostatku pohľadávky zo zmlúv o pôžičke VS 2000182219 ku dňu 15.02.2023 vo výške 2.648,63 Eur do 5 kalendárnych dní odo dňa doručenia výzvy. List bol žalovanej zaslaný poštou dňa 24.02.2023. 19. Na základe takto zisteného skutkového stavu súd vec nasledovne právne posúdil: 20. Podľa § 657 a § 658 zákona č. 40/1964 Zb. Občianskeho zákonníka v platnom znení (ďalej len O.z. alebo Občiansky zákonník) zmluvou o pôžičke prenecháva veriteľ dlžníkovi veci určené podľa druhu, najmä peniaze, a dlžník sa zaväzuje vrátiť po uplynutí dohodnutej doby veci rovnakého druhu. Pri peňažnej pôžičke možno dohodnúť úroky. Pri nepeňažnej pôžičke možno dojednať namiesto úrokov plnenie primeraného väčšieho množstva alebo vecí lepšej akosti, spravidla toho istého druhu. 21. Podľa § 22 O.z. zástupcom je ten, kto je oprávnený konať za iného v jeho mene. Zo zastúpenia vznikajú práva a povinnosti priamo zastúpenému. Zastupovať iného nemôže ten, kto sám nie je spôsobilý na právny úkon, o ktorý ide, ani ten, záujmy ktorého sú v rozpore so záujmami zastúpeného. 22. Podľa § 31 ods. 1 O.z. pri právnom úkone sa možno dať zastúpiť fyzickou alebo právnickou osobou. Splnomocniteľ udelí za týmto účelom plnomocenstvo splnomocnencovi, v ktorom sa musí uviesť rozsah splnomocnencovho oprávnenia. 23. Podľa § 32 ods. 2 O.z. ak splnomocnenec koná v mene splnomocniteľa v medziach oprávnenia zastupovať, vzniknú tým práva a povinnosti priamo splnomocniteľovi. Pokyny dané splnomocnencovi, ktoré nevyplývajú z plnomocenstva, nemajú vplyv na právne účinky konania, ibaže by boli známe osobám, voči ktorým splnomocnenec konal. 24. Podľa § 34 O.z. právny úkon je prejav vôle smerujúci najmä k vzniku, zmene alebo zániku tých práv alebo povinností, ktoré právne predpisy s takýmto prejavom spájajú. 25. Podľa § 37 – 39 O.z. právny úkon sa musí urobiť slobodne a vážne, určite a zrozumiteľne; inak je neplatný. Právny úkon, ktorého predmetom je plnenie nemožné, je neplatný. Právny úkon nie je neplatný pre chyby v písaní a počítaní, ak je jeho význam nepochybný. Neplatný je právny úkon, pokiaľ ten, kto ho urobil, nemá spôsobilosť na právne úkony. Takisto je neplatný právny úkon osoby konajúcej v duševnej
poruche, ktorá ju robí na tento právny úkon neschopnou. Neplatný je právny úkon, ktorý svojím obsahom alebo účelom odporuje zákonu alebo ho obchádza alebo sa prieči dobrým mravom. 26. Podľa § 51 O.z. účastníci môžu uzavrieť i takú zmluvu, ktorá nie je osobitne upravená; zmluva však nesmie odporovať obsahu alebo účelu tohto zákona. 27. Podľa § 52 O.z. spotrebiteľskou zmluvou je každá zmluva bez ohľadu na právnu formu, ktorú uzatvára dodávateľ so spotrebiteľom. Ustanovenia o spotrebiteľských zmluvách, ako aj všetky iné ustanovenia upravujúce právne vzťahy, ktorých účastníkom je spotrebiteľ, použijú sa vždy, ak je to na prospech zmluvnej strany, ktorá je spotrebiteľom. Odlišné zmluvné dojednania alebo dohody, ktorých obsahom alebo účelom je obchádzanie tohto ustanovenia, sú neplatné. Na všetky právne vzťahy, ktorých účastníkom je spotrebiteľ, sa vždy prednostne použijú ustanovenia Občianskeho zákonníka, aj keď by sa inak mali použiť normy obchodného práva. Dodávateľ je osoba, ktorá pri uzatváraní a plnení spotrebiteľskej zmluvy koná v rámci predmetu svojej obchodnej alebo inej podnikateľskej činnosti. Spotrebiteľ je fyzická osoba, ktorá pri uzatváraní a plnení spotrebiteľskej zmluvy nekoná v rámci predmetu svojej obchodnej činnosti alebo inej podnikateľskej činnosti. 28. Podľa § 457 a § 456 O.z. ak je zmluva neplatná alebo ak bola zrušená, je každý z účastníkov povinný vrátiť druhému všetko, čo podľa nej dostal. Predmet bezdôvodného obohatenia sa musí vydať tomu, na úkor koho sa získal. Ak toho, na úkor koho sa získal, nemožno zistiť, musí sa vydať štátu. 29. Podľa § 563 O.z. ak čas splnenia nie je dohodnutý, ustanovený právnym predpisom alebo určený v rozhodnutí, je dlžník povinný splniť dlh prvého dňa po tom, čo ho o plnenie veriteľ požiadal. 30. Podľa § 517 ods. 2 O.z. ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 31. Podľa § 3 ods. 1 nariadenia Vlády SR č. 87/1995, ktorým sa vykonávajú niektoré ustanovenia Občianskeho zákonníka, v platnom znení je výška úrokov z omeškania o 5 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. 32. Na základe vykonaného dokazovania mal súd za preukázané, že spoločnosť Zinc Euro, a.s. je prevádzkovateľom internetového portálu, prostredníctvom ktorého dochádza k procesu výberu pôžičiek poskytovaných investormi dlžníkom. Spoločnosť Zinc Euro, a.s. uzavrela s investorom zmluvu, na základe ktorej sa zaviazala pre neho vyhľadávať dlžníkov a obstarať v jeho mene a na jeho účet uzatvorenie zmlúv o pôžičke za nimi určených podmienok na základe splnomocnenia uvedeného v zmluve a so žalovanou uzavrela zmluvu, na základe ktorej sa zaviazala vyhľadávať pre ňu investorov a obstarať v jej mene a na jej účet uzatvorenie zmluvy o pôžičke s investorom podľa jeho záväzného pokynu a to na základe splnomocnenia uvedeného v zmluve. Žalovaná sa zaviazala uhradiť spoločnosti odplatu. Následne investor uzavrel so žalovanou zmluvy o pôžičke, pričom všetky zmluvné strany konali pri uzavretí zmlúv o pôžičke v zastúpení spoločnosťou Zinc Euro, a.s.. Zmluvné strany boli v zmluve identifikované len kódom, ktorý im bol pridelený spoločnosťou Zinc Euro, a.s., teda identita dlžníka nebola veriteľovi známa a naopak, identitu zmluvných strán poznala len spoločnosť Zinc Euro, a.s.. 33. Záväzkový vzťah medzi žalovanou a investorom nie je možné posudzovať izolovane, ale vo vzájomných súvislostiach - ako k jeho vzniku došlo, pri súčasnom posúdení súvisiacich zmlúv uzavretých so spoločnosťou Zinc Euro, a.s.. Ide o vzťahy, ktoré vznikli na základe tzv. crowdfundingu (hromadného financovania), čo sú alternatívne finančné nástroje, spôsoby financovania s využitím internetovej platformy, ktorými možno financovať najrôznejšie neziskové či podnikateľské aktivity, často založené na získaní menších čiastok finančných prostriedkov od väčšieho počtu investorov (crowd = dav). Crowdfunding sa rokmi vďaka rozvoju moderných technológií a prístupu k internetu rozvinul vo viacerých krajinách vrátane Slovenskej republiky. Vo vzťahoch crowdfundingu vystupujú tri subjekty, majiteľ projektu (dlžník), investor a subjekt prevádzkujúci internetovú platformu. Vzťahy medzi subjektami závisia od viacerých prvkov v závislosti od konkrétneho modelu financovania. Crowfunding totiž existuje v rôznych formách: crowfunding bez protiplnenia (formou daru) i s protiplnením, model založený na odmene (investor získa nefinančnú odmenu napr. vo forme výrobku alebo služby), objednávkový model,
požičiavanie – sem spadá i poskytovanie pôžičiek peer to peer, t.j. ľudia ľuďom (investori skupinovo a s úrokom požičiavajú majiteľom projektu finančné prostriedky zväčša na podnikateľské projekty, ale môže ísť i o požičiavanie medzi subjektami mimo podnikateľských aktivít či výkonu podnikania), investičný, resp. podielový crowdfunding (investori investujú do vlastného kapitálu spoločnosti majiteľa projektu, stávajú sa spolumajiteľmi napr. nadobudnutím cenných papierov), hybridné, kombinované modely. V niektorých krajinách už existuje právna úprava regulujúca takéto právne vzťahy na národnej úrovni, v rámci Európskej únie sú postupne robené tiež kroky k regulácii. Nariadenie Európskeho parlamentu a Rady EÚ č. 2020/1503 z 07.10.2020 o európskych poskytovateľoch služieb hromadného financovania pre podnikanie upravuje požiadavky na poskytovanie služieb hromadného financovania, udeľovanie povolení poskytovateľom, dohľad nad nimi, či prevádzku platforiem. Toto nariadenie sa týka služieb hromadného financovania pre podnikanie a neaplikuje sa v prípadoch, ak majiteľ projektu (v prípade pôžičiek peer to peer dlžník) je spotrebiteľom, teda fyzická osoba nekonajúca v rámci predmetu podnikania či výkonu povolania. Služby hromadného financovania vo vzťahu k spotrebiteľom upravuje smernica Európskeho parlamentu a Rady EÚ č. 2023/2225 o zmluvách o spotrebiteľskom úvere a zrušení smernice 2008/48/ES, ktorú majú členské štáty transponovať do svojich právnych poriadkov do 20.11.2025 a netýka sa zmlúv o úvere existujúcich k 20.11.2026. Podľa tejto smernice i pôžičky poskytované fyzickými osobami fyzickým osobám – nepodnikateľom v rámci internetovej platformy prevádzkovanej sprostredkovateľom úveru budú musieť spĺňať podmienky stanovené pre spotrebiteľské úvery. V Slovenskej republike sa po prijatí nariadenia č. 2020/1503 aplikuje na služby hromadného financovania upravené nariadením toto nariadenie, došlo tiež v dôsledku jeho prijatia k zmenám v našej právnej úprave (napr. zmena zákona o cenných papieroch), oblasť crowdfundingu formou pôžičiek peer to peer pre fyzické osoby, ktoré neuzatvárajú zmluvy o pôžičke v rámci podnikateľskej činnosti či výkonu povolania, nie je zatiaľ osobitne upravená. Preto pri posudzovaní pôžičiek poskytovaných prostredníctvom platformy prevádzkovanej spoločnosťou Zinc Euro, a.s. je možné aplikovať len všeobecné ustanovenia nášho právneho poriadku o právnych úkonoch, o zmluve o pôžičke a pod.. 34. Keďže predmetné zmluvy o pôžičke nespĺňajú zákonné podmienky na to, aby boli za aktuálnej právnej úpravy SR a EÚ posudzované ako spotrebiteľské, resp. ako zmluvy o spotrebiteľskom úvere, nakoľko chýba podmienka, že zmluvnou stranou je dodávateľ - osoba, ktorá pri uzatváraní a plnení spotrebiteľskej zmluvy koná v rámci predmetu svojej obchodnej alebo inej podnikateľskej činnosti, nemožno na ne aplikovať ustanovenia o spotrebiteľských zmluvách a o spotrebiteľských úveroch. To konštatoval i Najvyšší súd Slovenskej republiky v rozhodnutí sp. zn. 2Ndc/11/2018 zo dňa 31.01.2019 pri posudzovaní obdobnej zmluvy uzavretej v rámci crowdfundingovej platformy. Súd sa s týmto názorom stotožňuje. Nebolo by správne a spravodlivé, aby sa pri zmluvách uzavretých v rámci crowdfundingu (s ktorými nepočítali zákon o spotrebiteľských úveroch ani európska legislatíva, na základe ktorej bol prijatý) museli dodržať postupy, ktoré sa vyžadujú od subjektov, ktoré poskytujú pôžičky a úvery v rámci svojej podnikateľskej činnosti. Je na zákonodarcovi, aby právnu úpravu regulujúcu tieto vzťahy prijal, čo bude musieť urobiť i v zmysle smernice EP a Rady EÚ č. 2023/2225. Rozširujúci výklad, ktorý niektoré súdy použili v obdobných veciach, že sa tieto spotrebiteľské právne úpravy vzťahujú aj na peer to peer pôžičky od fyzických osôb - nepodnikateľov fyzickým osobám – nepodnikateľom, nie je podľa súdu správny. Preto súd na predmetnú zmluvu o pôžičke neaplikoval zákon o spotrebiteľských úveroch, ani ustanovenia Občianskeho zákonníka o spotrebiteľských zmluvách. Pokiaľ ale ide o zmluvy, ktoré boli uzavreté investormi alebo dlžníkmi so spoločnosťou Zinc Euro, a.s., tieto sú jednoznačne spotrebiteľskými zmluvami, nakoľko ide o zmluvy, ktoré uzatvára spoločnosť Zinc Euro, a.s. v rámci svojej podnikateľskej činnosti ako dodávateľ so spotrebiteľmi (fyzickými osobami, ktoré pri uzatváraní a plnení zmluvy nekonajú v rámci predmetu svojej obchodnej činnosti alebo inej podnikateľskej činnosti). 35. Predmetný záväzkový vzťah je popísanou formou crowdfundingu, hromadného financovania a to poskytovaním pôžičiek peer to peer, t.j. ľudia ľuďom spoločnosťou Zinc Euro, a.s., pričom žalovaná pri uzavretí zmlúv o pôžičke nekonala v rámci podnikateľskej činnosti či výkonu povolania. K uzavretiu zmlúv o pôžičke medzi investorom a žalovanou došlo v zastúpení spoločnosťou Zinc Euro, a.s. - subjektom prevádzkujúcim internetovú crowdfundingovú platformu. Je nutné zdôrazniť, že spoločnosť Zinc Euro, a.s. nie je len subjektom vytvárajúcim priestor na uzatváranie zmlúv medzi investormi a dlžníkmi, ale je aktívnym subjektom realizujúcim väčšinu úkonov vo vzniknutých vzťahoch, všetko na základe vopred udelených plných mocí. Okrem toho, že prevádzkuje platformu, v rámci ktorej sa realizuje výber pôžičiek podľa požiadaviek zadaných investorom a dlžníkom, spoločnosť ako jediná pozná identitu investora a dlžníka, ako zástupca zmluvných strán uzatvára v ich mene zmluvy o pôžičke,
vykonáva správu pôžičiek, v prípade omeškania so splácaním pôžičky vyzýva dlžníka v mene investora na plnenie, vyhlasuje v mene investora zosplatnenie pôžičky a vyzýva na zaplatenie celého dlhu. Medzi investorom a spoločnosťou je zároveň vopred dohodnuté, že ak v dohodnutej lehote od zosplatnenia nedôjde k postúpeniu pohľadávky (čo môže zabezpečiť len Zinc Euro, a.s., keďže len ona pozná identitu dlžníka a samotnú pohľadávku, keďže realizuje správu pôžičky), investor postúpi pohľadávku práve jej, v takom prípade spoločnosť Zinc Euro, a.s. už vo vlastnom mene pohľadávku vymáha, resp. postupuje na ďalší subjekt. 36. Na základe vykonaného dokazovania, vzhľadom na popísaný spôsob uzavretia zmlúv o pôžičke, dospel súd k záveru, že zmluvy o pôžičke, ktoré uzavrela žalovaná s investorom, sú neplatné. V prvom rade má súd za to, že spoločnosť Zinc Euro, a.s. nemohla platne uzavrieť v mene žalovanej zmluvu o pôžičke s investorom – uzavretím zmluvy za žalovanú touto spoločnosťou nevznikli žalovanej žiadne práva a povinnosti. V zmysle Občianskeho zákonníka zastupovať iného nemôže ten, záujmy ktorého sú v rozpore so záujmami zastúpeného. Pokiaľ spoločnosť Zinc Euro, a.s. na základe splnomocnenia od investora má po uzavretí zmluvy o pôžičke robiť za neho úkony smerujúce k zabezpečeniu plnenia – úhrady žalovanej sú realizované na účet spoločnosti, spoločnosť spravuje úver – sleduje, či si žalovaná plní svoje povinnosti riadne a včas a ak tomu tak nie je, robí kroky k tomu, aby bolo plnenie žalovanej vynútené – vyzýva ju na plnenie, vyhlasuje zosplatnenie úveru pre neplnenie a následne sa môže dostať do pozície samotného veriteľa postúpením, ktoré mala s investorom vopred dohodnuté, je možné konštatovať, že záujmy spoločnosti Zinc Euro, a.s. sú v rozpore so záujmami žalovanej. Najviac výrazný rozpor je pri právnych úkonoch sankčnej povahy, ktoré je spoločnosť splnomocnená robiť v mene investora vo vzťahu k žalovanej. Z tohto dôvodu je neprípustné, aby spoločnosť Zinc Euro, a.s. zastupovala žalovanú pri uzavretí zmluvy o pôžičke. Pokiaľ by aj záujmy spoločnosti Zinc Euro, a.s. neboli v rozpore so záujmami žalovanej, nešlo by v prípade uzavretej zmluvy o pôžičke o platný právny úkon z dôvodu jeho neurčitosti. Podstatnou náležitosťou každej zmluvy je identifikácia zmluvných strán, musí byť zrejmé, kto s kým zmluvu uzatvára. Ak sú v zmluve zmluvné strany identifikované len určitými kódmi, musí byť dohodnutý a vytvorený systém, prostredníctvom ktorého by v prípade potreby zmluvná strana zistila totožnosť druhej zmluvnej strany. Pokiaľ totiž nemá žalovaná žiadnu možnosť zistiť totožnosť veriteľa, nemá možnosť vykonať žiaden úkon vo vzťahu k veriteľovi v súvislosti s daným zmluvným vzťahom – napr. nemohla by sa od neho domáhať žiadneho plnenia, náhrady škody, podávať veriteľovi návrhy, odstúpiť od zmluvy, či obrátiť sa na súd na ochranu svojich práv. Nie je prípustné, aby zástupca mohol realizovať viac práv ako samotný zastúpený. To, že žalovaná v zmluvách vyhlásila, že identifikáciu veriteľa len identifikačným kódom považuje za určitú a jej zrozumiteľnú, nie je podstatné, takýmto vyhlásením nemožno konvalidovať neurčitosť zmluvy. (Pre úplnosť súd dodáva, že aj smernica Európskeho parlamentu a Rady EÚ č. 2023/2225 o zmluvách o spotrebiteľskom úvere vyžaduje pre obdobné zmluvy, ktoré budú v budúcnosti uzavreté prostredníctvom sprostredkovateľa úver, uvádzať v zmluvách o úvere identitu, geografickú adresu, tel. číslo a e-mailovú adresu zmluvných strán a sprostredkovateľa úveru). 37. Keďže predmetné zmluvy o pôžičke sú neplatné, veriteľ sa nemôže domáhať od žalovanej žiadneho zmluvného plnenia. Uplatnené úroky zo zmlúv o pôžičke preto veriteľovi nepatria. Veriteľ má ale v zmysle § 457 Občianskeho zákonníka právo na vydanie bezdôvodného obohatenia, teda aby mu žalovaná vrátila, čo jej na základe zmluvy poskytol. Veriteľ žalovanej poskytol peňažné prostriedky vo výške 2.500,- Eur, pričom tieto z titulu bezdôvodného obohatenia bola žalovaná povinná vrátiť potom, ako ju veriteľ na ich vrátenie vyzval. Žalovaná bola veriteľom vyzvaná na zaplatenie dlžnej istiny listom zo dňa 01.08.2022 v lehote 5 dní odo dňa doručenia výzvy, žalovaná si list prevzala 04.08.2022. Žalovaná bola teda povinná vrátiť poskytnuté peňažné prostriedky do 09.08.2022. Žalovaná neuhradila žiadnu sumu, dlžná suma tak predstavuje 2.500,- Eur, túto bola žalovaná povinná zaplatiť veriteľovi do 09.08.2022. Žalovaná si uvedenú povinnosť nesplnila. Na základe zmluvy o postúpení pohľadávok sa stal aktívne vecne legitimovaným na uplatnenie a vymáhanie poskytnutých finančných prostriedkov žalobca, preto považuje súd žalobu v časti o zaplatenie 2.500,- Eur za dôvodnú. Vo zvyšnej časti nie je žaloba dôvodná. 38. Vzhľadom na uvedené súd rozhodol, že žalovaná je povinná zaplatiť žalobcovi sumu 2.500,- Eur a v časti o zaplatenie 80,48 Eur súd žalobu zamietol. 39. Žalobca si uplatnil úroky z omeškania zo sumy 2.500,- Eur od 02.08.2022. Žalovaná nevrátila poskytnuté peňažné prostriedky na výzvu veriteľa riadne a včas, preto vzniklo žalobcovi, na ktorého prešla postúpením pohľadávka a všetky práva s ňou spojené, právo na úroky z omeškania zo sumy
2.500,- Eur v súlade s § 517 ods. 2 Občianskeho zákonníka a § 3 ods. 1 nariadenia Vlády SR č. 87/1995, t.j. vo výške o 5 percentuálnych bodov vyššej ako základná úroková sadzba Európskej centrálnej banky platná k prvému dňu omeškania. Žalovaná je v omeškaní so zaplatením sumy 2.500,- Eur od 10.08.2022. Základná úroková sadzba ECB k prvému dňu omeškania bola 0,5 % ročne, úroky z omeškania preto patria žalobcovi vo výške 5,5 % ročne. Žalobca si uplatnil úroky z omeškania v nižšej výške, preto mu boli priznané len v uplatnenej výške 5 % ročne. Žalobca si uplatnil úroky z omeškania od skoršieho dátumu 02.08.2022, teda aj za obdobie, v ktorom žalovaná nebola v omeškaní s plnením peňažného dlhu. Žalobcovi patria úroky z omeškania len od 10.08.2022. 40. Vzhľadom na uvedené boli žalobcovi priznané úroky z omeškania vo výške 5 % ročne zo sumy 2.500,- Eur od 10.08.2022 do zaplatenia. Vo zvyšnej časti uplatnených úrokov z omeškania súd žalobu zamietol. 41. O trovách konania súd rozhodol podľa § 255 Civilného sporového poriadku tak, že žalobcovi, ktorý mal vo veci úspech v prevažnej miere, priznal nárok na náhradu trov konania voči žalovanej v pomernej časti. Žalobca bol úspešný v časti ohľadne náhrady sumy 2.500,- Eur s príslušenstvom a žalovaná bola úspešná v časti ohľadne zaplatenia sumy 80,48 Eur s príslušenstvom. Pomer úspechu strán sporu je 96,88 : 3,12, čistý úspech žalobcu je v rozsahu 93,76 %. Nárok na náhradu trov konania preto patrí žalobcovi voči žalovanej v rozsahu 93,76 %. O výške trov konania rozhodne po právoplatnosti tohto rozsudku vyšší súdny úradník. Poučenie: Proti tomuto rozsudku možno podať odvolanie do 15 dní odo dňa jeho doručenia na Okresnom súde Rimavská Sobota. V odvolaní sa popri všeobecných náležitostiach podania (ktorému súdu je určené, kto ho robí, ktorej veci sa týka, čo sa ním sleduje a podpis) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vyššie uvedenú vadu, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Pokiaľ strana sporu podáva odvolanie v elektronickej podobe, adresátom je Okresný súd Rimavská Sobota. Pokiaľ strana sporu podáva odvolanie v listinnej podobe poštou alebo osobne v podateľni súdu, môže tak urobiť v sídle súdu na adrese Okresný súd Rimavská Sobota, Námestie M. Tompu 1, 979 14 Rimavská Sobota i na pracovisku súdu na adrese Okresný súd Rimavská Sobota, pracovisko Revúca, SNP 539/1, 050 01 Revúca. Pokiaľ strana sporu bude odvolanie podávať poštou alebo osobne do
podateľne súdu, je vhodnejšie, aby ho doručila na Okresný súd Rimavská Sobota, pracovisko Revúca, SNP 539/1, 050 01 Revúca. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa Exekučného poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSRS:2024:6924201062.2 (dáta aktuálne k 9. 11. 2026). Záväzné je znenie zverejnené súdom.




